## El Consorci de Museus participa en la Nit de l’Art de Castelló que comença este divendres amb 120 propostes en la ciutat

*** La Nit de l’Art, que compta també amb la col·laboració de l’IVC, reunix 500 artistes en 80 escenaris amb accions en carrers, teatres, museus i galeries cada 15 minuts**

El Consorci de Museus de la Comunitat Valenciana participa en la Nit de l’Art de Castelló 2025 que celebra la seua 17a edició este divendres 9 de maig i el dissabte 10, amb una extensa posada en escena a la qual donen vida les més de 120 propostes d’una quinzena de disciplines artístiques i la participació de mig miler d’artistes *amateurs* i professionals.

Organitzada per l’Associació d’Art Contemporani de Castelló (Asaco), la Nit de l’Art compta amb el suport de l’Ajuntament de Castelló de la Plana i la seua Regidoria de Cultura, de la Generalitat, mitjançant el Consorci de Museus (CMCV), i de l’Institut Valencià de Cultura (IVC), a més de la col·laboració de la Diputació Provincial, Al Port i la Universitat Jaume I.

Institucions i artistes han escenificat esta inauguració de la Nit de l’Art 2025 en la fotografia de família celebrada en l’ajuntament de Castelló.

El director gerent del Consorci de Museus, Nicolás Bugeda, ha destacat que “en la seua línia de vertebració del territori, un any més, el CMCV se suma a la Nit de l’Art”, i ha felicitat l’organització i els creadors i artistes participants per celebrar “una cita en la qual la cultura s’expandix i contamina cada racó de la ciutat promovent la participació de la ciutadania des de tots els àmbits, inclosa l’educació, com a part indispensable d’un programa que busca deixar empremta en les noves generacions”.

“Celebrem, un any més, esta festa de la cultura castellonenca, que viu un moment excel·lent”, ha afirmat l’alcaldessa, Begoña Carrasco. Per la seua banda, la regidora de Cultura, María España, ha apel·lat a la col·lectivitat del projecte de la Nit de l’Art, que “demostra que la cultura la fem gran entre tots, i el suport popular és l’aval que permet que continuem ací, any rere any”, ha dit.

Amb la Nit de l’Art, la ciutat es retroba amb la creació contemporània en una xarxa escènica que integren fins a 80 escenaris urbans (carrers, places, galeries, teatres, museus, espais culturals, associacions i estudis d’artista) sobre la qual desfilarà una autèntica marató de propostes: “La Nit de l’Art acostarà una cita diferent cada 15 minuts, que el públic podrà anar descobrint de manera lliure, sense pautes i movent-se únicament per les seues emocions, la seua curiositat i les seues ganes de descobrir i experimentar, creant la seua pròpia Nit de l’Art”, ha explicat Yvonne Bacas, directora de la cita.

Teatre, dansa, circ, música, exposicions, *performances* i instal·lacions, rutes guiades, poesia, xarrades i tallers, entre altres disciplines, confluïxen en esta edició que frega ja la majoria d’edat. A través de les més de 120 accions, les propostes busquen explorar els sentiments i les arrels, el valor del temps, la salut mental, la solidaritat després de la riuada, la guerra de Gaza, la moda amb consciència, el feminisme, l’arquitectura efímera, la creativitat sense límits o la petjada de la crisi climàtica.

Des del divendres 9 de maig a les 17:00 hores i fins a la mitjanit del dissabte 10, s’inicia un rodatge de dos jornades quasi ininterrompudes d’art al carrer amb 500 artistes i 80 escenaris.

Així, obriran gran part de les 64 exposicions que nodrixen el programa, entre altres accions. Entre estes, tres exposicions en el Museu de Belles Arts: ‘Daniel Vázquez Díaz i l’art nou’, ‘Personatges i escenaris’ i ‘Centenari de Juana Francés: diàleg en ceràmica’.

Destaca també la mostra col·lectiva ‘Ones creatives’ en l’edifici Morú de la plaça de la Mar del Grau. El districte marítim, que triplica els seus espais, inaugurarà també l’exposició ‘Ahir i avui dels dimonis del Grau’, del col·lectiu Botafocs, en el Centre Cultural la Marina; o la mostra ‘Cultura i tradició marinera’, del Museu de la Mar.

Així mateix, la fotografia centra gran part de l’oferta expositiva, amb ‘White Hare’ (façana del Mercat Central), ‘Artwithlight’, ‘Venen corvos voando baixo’ (Menador) o ‘Estudi Sánchez’ (ECO Les Aules) com a exemples.

Fecha: 05/05/2025